में इनें चित्रें गी 1952 आ. च दिक्खेआ हा। बाद च 1954 ई. च इन्दे फोटो लेइयै इन्दे पर खोज-पड़ताल शुरू कीती। जम्मू शैली दे आरम्भ काल च जम्मू दा राजदरबार ते सरूईंसरै आली जगीर काफी महत्व रखदे न। असेंगी पता लगदा ऐ जे जम्मू दे महाराजा रंजीतदेव होन्दा सबने थमां निक्का झा राजा बलवन्तदेव जम्मू-कला दा पैह‌‌‌्ला सरपरस्त हा ते ननसुख उसदा प्रधान कलाकार होने दे कन्ने-कन्ने जम्मू शैली दा जन्मदाता बी मन्नआ जन्दा ऐ। मानसर ते सरूईंसरै दे मझाटै कुल नौ मील दा छिंडा ऐ ते उस बेल्लै ए थह‌्‌‌र बी राजा बलवन्तदेव दी जगीरा दा गै हिस्सा हा। पर इनें चित्रें दा सरूईंसरै दे चित्रें कन्ने कोई सरबन्ध नेईं। इनें चित्रें गी समझने गित्तै, इनें गल्लें दा ख्याल रक्खना जरूरी ऐ-पैह‌्ली ए, जे ए हवेली कुसने कदू बनवाई ही? दूइ, ए चित्र बनाने आले चित्रकार कुन लोक हे? कोई सिक्खे-सखलाए दे कलाकार हे जां सिर्फ मैहल-मनारे बनाने आले राजड़े? ते त्र्तिये ए, जे विशे दी द्रिश्टी कन्ने इनें चित्रें दा के महत्तव ऐ?